Maatietopalvelu

Kyselyvastaus

**Asiakirjan tunnus:** KT1106

**Päivämäärä**: 28.5.2025

**Julkisuus:** Julkinen

**Turkmenistan / Terveydenhuoltojärjestelmä ja vanhustenhoito**

**Turkmenistan / Health care system and elderly care**

Kysymykset

1. Millainen terveydenhuoltojärjestelmä Turkmenistanissa on?
2. Millaisia julkisia ja yksityisiä terveyspalveluja maassa on saatavilla?
3. Millainen on yleisimmin käytettyjen lääkkeiden saatavuus ja saavutettavuus?
4. Millaisia vanhustenhoitopalveluja Turkmenistanissa on saatavilla?

Questions

1. What kind of health care system is in Turkmenistan?
2. What public and private health services are available in the country?
3. What is the overall availability and accessibility of the most commonly used medicines?
4. What kind of elderly care services are available in Turkmenistan?

*Tässä vastauksessa on käytetty englannin- ja venäjänkielistä lähdeaineistoa. Turkmeeninkielisiä lähteitä vastauksessa ei ole käytetty.*

# Millainen terveydenhuoltojärjestelmä Turkmenistanissa on?

*Terveydenhuoltojärjestelmä*

Euroopan Unionin turvapaikkaviraston (EUAA) jäsenmaille terveydenhoitoa koskevaa lähtömaatietoa (Medical Country of Origin Information, MedCOI) tuottavan palvelun 14.3.2025 päiväämän selvityksen mukaan Yhdysvaltain kansalaisuus- ja maahanmuuttovirasto (The United States Citizenship and Immigration Services, USCIS) on todennut, että Turkmenistanin hallitus vastaa keskitetysti maan terveydenhuoltojärjestelmästä. Terveydenhuoltojärjestelmää valvoo ja sääntelee terveys- ja lääketeollisuusministeriö. Toisen nimettömäksi jääneen lähteen mukaan terveys- ja lääketeollisuusministeriö vastaa terveydenhuoltopolitiikan kehittämisestä ja täytäntöönpanosta kansallisella tasolla sekä varmistaa, että terveydenhuolto täyttää sille asetetut kansalliset terveysstandardit- ja tavoitteet. Ministeriön vastuulla on myös valvoa sairaaloita, mukaan lukien vaativiin lääketieteellisiin ongelmiin hoitoa tarjoavia erikoissairaanhoidon hoitolaitoksia.[[1]](#footnote-1) Turkmenistanin presidenttinä vuosina 2006–2022 maata johtanut, siviiliammatiltaan hammaslääkärinä toiminut ja terveysasioista erityisen kiinnostunut Gurbanguly Berdymukhammedov sijoitti valtakautensa aikana maan terveydenhuollon laitosten modernisointiin miljoonia Yhdysvaltain dollareita.[[2]](#footnote-2)

MedCOI-selvityksessä todetaan, että Eurooppalaisten terveydenhuoltojärjestelmien seurantakeskuksen (European Observatory on Health Systems and Policies) mukaan terveydenhuoltojärjestelmän julkinen rahoitus on pääasiassa lähtöisin hallituksen keräämistä veroista. Generis Global Legal Services -yhtiön arvion mukaan kansainvälinen apu on avainasemassa Turkmenistanin terveydenhuoltopalvelujen rahoittamisessa. Esimerkiksi Maailman terveysjärjestö (WHO) ja Yhdistyneiden kansakuntien lastenrahasto (UNICEF) antavat sekä taloudellista että teknistä tukea terveydenhuollon hankkeille. Kansainvälisten yhteistyön kautta Turkmenistan on saanut käyttöönsä välttämättömiä lääkintätarvikkeita ja -laitteita.[[3]](#footnote-3)

MedCOI-selvityksessä mainitaan, että USCIS:n mukaan Turkmenistanin terveydenhuoltojärjestelmä on jaettu kolmeen hoitotasoon: perusterveydenhuoltoon (primary), erikoissairaanhoitoon (secondary) ja pitkälle erikoistuneeseen (tertiary) sairaanhoitoon. Perusterveydenhuoltoa tarjoavat julkiset terveyskeskukset ja maaseudulla toimivat terveysasemat, ja erikoissairaanhoitoa tarjotaan aluesairaaloissa ja erikoisklinikoilla. Pitkälle erikoistunutta sairaanhoitoa on saatavilla alueellisten kaupunkikeskusten suuremmissa sairaaloissa. Useimmat sairaalat ja terveysasemat ovat valtion rahoittamia ja ylläpitämiä, ja kansalaisille tarjotaan vahvasti julkisin varoin tuettuja terveyspalveluja. Epäviralliset maksut ovat terveydenhuollossa yleisiä, mutta ilmiön tarkempi seuranta on hankalaa.[[4]](#footnote-4)

*Terveydenhuollon maksut ja valtion vapaaehtoinen terveysvakuutus*

MedCOI-selvityksen mukaan Turkmenistanissa vuonna 2008 annetun ja vuonna 2016 tarkistetun perustuslain 52. artiklassa säädetään, että jokaisella kansalaisella on oikeus terveydenhuoltoon, mukaan lukien julkisten terveydenhuoltolaitosten palvelujen maksuttomaan käyttöön. Maksullinen sairaanhoito ja muu kuin perinteinen terveydenhuolto sallitaan laissa säädetyn menettelyn mukaisesti. Laki takaa maksuttoman sairaanhoidon valtion hoitolaitoksissa tietyille väestöryhmille, kuten raskaana oleville naisille, alaikäisille, vammaisille, asevelvollisille ja kiireellistä sairaanhoitoa tarvitseville henkilöille. Lisäksi esimerkiksi veteraanit, vanhainkodeissa ja vammaisille tarkoitetuissa laitoksissa pysyvästi asuvat, sekä sisäoppilaitoksissa, orpokodeissa ja muissa laitoksissa pysyvästi asuvat henkilöt voivat käyttää terveydenhuollon palveluja veloituksetta.[[5]](#footnote-5)

Turkmenistanin kansalaiset voivat hankkia valtion vapaaehtoisen terveysvakuutuksen. Vakuutuksen haltija saa ostaa hallituksen hyväksymällä lääkelistauksella olevia lääkkeitä 50 %:n alennuksella sekä saada julkisissa terveydenhuoltolaitoksissa kaikkea terveydenhoitoa ja terveydenhuollon palveluja 50 %:n alennuksella. Potilaat voivat ilmoittautua asuinpaikkakuntansa terveydenhuoltoon (poliklinikalle) ja hakea niin kutsuttua ”sairausvakuutuspassia”. Valtion sairausvakuutus on kuukausimaksuperusteinen. Kansalaisten terveyden suojelusta annetun lain 6. §:n mukaan valtion vapaaehtoisen sairausvakuutuksen kuukausimaksun määrä on 3 % kansalaisen palkasta, stipendistä, eläkkeestä ja valtion etuuksista tai tuloista. Mikäli kansalaisella ei ole säännöllisiä tuloja, maksu koostuu ennalta säädetystä perusmaksusta.[[6]](#footnote-6)

MedCOI-selvityksessä todetaan, että Intervention of Turkmenistan Government in Reforming Healthcare system -konferenssiasiakirjan mukaan valtio tarjoaa kansalaisille ilmaisen terveysvakuutuksen, mutta terveydenhuoltojärjestelmä on korruptoitunut, mikä hidastaa järjestelmän tehokkuutta. Lisäksi terveydenhuollossa on huomattavia eroja maaseudun ja kaupunkien välillä. Yhdysvaltain kongressin rahoittaman Radio Free Europe Radio Liberty -radio- ja viestintäorganisaation (RFE/RL) kerrotaan raportoineen, että kalliit nykyaikaiset terveyskeskukset ja klinikat eivät ole aina potilaiden saatavilla. Lisäksi terveydenhoitokustannukset eivät rajoitu virallisiin palvelumaksuihin, vaan potilaan on usein annettava lahjus, jonka määrä ylittää joskus jopa varsinaiset viralliset hoitokustannukset.[[7]](#footnote-7) RFE/RL toteaa elokuussa 2023 tekemässään julkaisussa, että Turkmenistan tarjoaa kansalaisilleen valtion tukemaa, kohtuuhintaista terveydenhuoltoa, ja valtion sairasvakuutus kattaa useimmat hoidot valtion julkisissa terveydenhuollon hoitolaitoksissa. Todellisuudessa korruptio on sairaaloissa yleistä, ja potilaat joutuvat usein maksamaan lääkärinpalkkioista sekä lääkkeistään.[[8]](#footnote-8)

# Millaisia julkisia ja yksityisiä terveyspalveluja maassa on saatavilla?

*Julkiset terveyspalvelut*

MedCOI-palvelun mukaan Essential Guide to the Health System in Turkmenistan -artikkelissa todetaan, että kansallinen terveydenhuoltojärjestelmä tarjoaa laajan valikoiman palveluja, esimerkiksi ennaltaehkäisevää hoitoa, diagnostisia palveluja, hoitoja, kuntoutusta ja ensihoitoa. Terveydenhuollossa tarjotaan perusterveydenhuollon vastaanottopalveluja, laboratoriokokeita, kuvantamisen palveluja, lääkereseptimääräyksiä, kirurgian palveluja, mielenterveyspalveluja, äitiys- ja lastenterveydenhuoltopalveluja, ennaltaehkäisevää terveydenhuoltoa, kiireellisiä sairaankuljetuksia sekä kroonisten sairauksien erikoissairaanhoitoa.[[9]](#footnote-9)

MedCOI-palvelu toteaa, että Eurooppalaisten terveydenhuoltojärjestelmien seurantakeskuksen mukaan perusterveydenhuoltopalveluja on tarjolla eri puolilla maata. Poliklinikoita johtavat ylilääkärit. Paikalliset perusterveydenhuollon toimipaikat toimivat potilaiden ensimmäisenä yhteyspisteenä, mistä heidät ohjataan tarvittaessa alueellisiin sairaaloihin tai suuremmissa kaupungeissa sijaitseviin sairaaloihin. Sairaalat keskittyvät tarjoamaan pääasiassa erikoissairaanhoidon palveluja ja sairaalahoitoa vaativaa erikoissairaanhoitoa. Sairaalat luokitellaan maaseutusairaaloihin, piirisairaaloihin, kaupunkisairaaloihin, erikoissairaanhoitoa tarjoaviin sairaaloihin, aluesairaaloihin ja kliinisiin keskussairaaloihin. Hätätilanteita lukuun ottamatta sairaalat ottavat yleensä vastaan vain perusterveydenhuollosta lähetteellä saapuvia potilaita, tai siinä tapauksessa, jos potilas on halukas maksamaan palvelusta sairaalalle suoraan.[[10]](#footnote-10)

Central Asia News -sivuston helmikuussa 2024 tekemän julkaisun mukaan nykyaikaisten terveydenhuoltopalvelujen verkosto on Turkmenistanissa laajentunut. Valtiollista terveydenhuoltoon liittyvää Saglyk-ohjelmaa toimeenpannaan, ja sen ansiosta Aşgabatissa ja muilla alueilla on otettu käyttöön huippumoderneja hoitoloita ja parantoloita. Uusissa hoitolaitoksissa työskentelee kardiologeja, kirurgeja, traumatologeja, terapeutteja, neurologeja sekä tartuntatautien asiantuntijoita. Lisäksi potilaat voivat hakeutua silmälääketieteen oftalmologian, anestesiologian, toksilogian ja hemodialyysin, radiologin, ensiavun ja fysioterapian yksiköihin. Hoitolaitoksissa on käytössä tehohoidon mahdollistavat nykyaikaiset laitteet ja niissä voidaan suorittaa vaativia leikkauksia sekä diagnosoida sydän- ja verisuonisairauksia. Esimerkiksi Maryn ja Balkanin maakuntiin on avattu uudistetut sairaalat. Vuonna 2023 Arkadagin kaupungissa otettiin käyttöön nykyaikaisia terveydenhuollon hoitolaitoksia, muun muassa lasten hoito- ja kuntoutuskeskus. Kaupunkiin on avattu myös syöpäsairaala, äitiys- ja lastenneuvola sekä ensihoidon yksikkö. Vuonna 2024 uutisoitiin, että Aşgabatiin on rakenteilla onkologiaan, hammashoitoon ja lastenlääketieteeseen erikoistuneet sairaalat.[[11]](#footnote-11)

Central Asia News -sivusto toteaa, että lääketieteen saralla maan hallinto panostaa valtioidenväliseen sekä kansainväliseen yhteistyöhön. Hallinto rahoittaa muun muassa YK:n kehitysohjelman (UNDP) hanketta, jonka puitteissa Maryn alueelle sijaitsevia laboratorioita nykyaikaistetaan.[[12]](#footnote-12) Toukokuussa 2024 UNDP:n Turkmenistanin toimisto uutisoi, että Turkmenistanin hallinto rahoittaa yli 34 miljoonalla Yhdysvaltain dollarilla UNDP:n kanssa yhteistyössä toteuttamaansa monivuotista hanketta, jonka tavoitteena on tartuntatautien torjuntaan tarkoitettujen terveydenhuollon tuotteiden hankinta.[[13]](#footnote-13) Lokakuussa 2024 kansainvälinen siirtolaisuusjärjestö (IOM) uutisoi Parahatchylykissa avatusta terveydenhuollon hoitolaitoksesta.[[14]](#footnote-14) Syyskuussa 2024 YK:n lastenrahasto (UNICEF) uutisoi Turkmenistanin terveys- ja lääketeollisuusministeriön kanssa yhteistyössä Aşgabatissa toimivaan äitien ja lasten terveyteen erikoistuneen keskukseen hankkimastaan, hengitysvaikeuksiin käytettävästä happilaitoksesta.[[15]](#footnote-15)

MedCOI-palvelun mukaan kansalaisyhteiskunnan toimija Civicus on todennut, että Turkmenistanin pitkittynyt talouskriisi on aiheuttanut tavallisille kansalaisille talousahdinkoa, vaikka maan viranomaisten ylläpitämässä narratiivissa keskitytään vauraaseen, hyvinvoivaan valtioon. Useiden lähteiden kerrotaan raportoineen terveydenhuoltojärjestelmän merkittävistä haasteista, kuten nykyaikaisten lääkinnällisten laitteiden ja lääkkeiden sekä koulutetun terveydenhuoltohenkilöstön puutteesta.[[16]](#footnote-16)

RFE/RL:n Turkmenistanin alueelta raportoivan sivuston mukaan lainvalvontaviranomaiset seuraavat, painostavat ja kutsuvat kuulusteluihin henkilöitä, jotka ovat julkaisseet sosiaalisen median kanavilla avunpyyntöjä esimerkiksi lääkeavun tai muun tuen tarpeestaan. Julkisten avunpyyntöjen katsotaan häpäisevän ”taloudellisesti hyvinvoivaa valtiota” sekä maan hallintoa. Ruoan ja lääkkeiden hankintaan julkisesti apua pyytäneiltä valtion eläkkeen tai työkyvyttömyystuen turvin eläviltä on uhattu viedä kaikki etuudet. Ikääntyneen väestön todetaan elävän köyhyydessä ja olevan avun tarpeessa.[[17]](#footnote-17)

*Yksityiset terveyspalvelut*

MedCOI-palvelu toteaa, että USCIS:n mukaan yksityisiä hoitolaitoksia on vähän, ja suurin osa Turkmenistanin terveydenhuoltopalveluista tarjotaan julkisissa hoitolaitoksissa. Samaan aikaan Generis Global Legal Services -yhtiö toteaa, että yksityisten terveydenhoitopalvelujen tarjoajien merkitys kasvaa jatkuvasti, ja ne tarjoavat julkista terveydenhuoltojärjestelmää tukevia palveluja. Yksityiset terveydenhoitolaitokset, kuten klinikat, diagnostiikkakeskukset ja erikoislääkäriasemat, tarjoavat monenlaisia lääketieteellisiä palveluja. Nykyaikaista lääketieteellistä teknologiaa käyttävät yksityiset palveluntarjoajat voivat tarjota edistyksellisiä hoitoja, joita ei välttämättä ole saatavilla julkisessa terveydenhuollossa. Terveysministeriö valvoo yksityisten palvelustarjoajien toimilupien myöntämistä ja varmistaa, että ne täyttävät terveydenhuoltopalveluille asetetut standardit.[[18]](#footnote-18)

RFE/RL:n elokuussa 2023 tekemän julkaisun mukaan kotimaansa terveydenhuoltoa heikkolaatuisena pitävät Turkmenistanin kansalaiset hakeutuvat hoitoon esimerkiksi Iraniin. Iraniin hoitoon hakeutuvat turkmenistanilaiset kertovat, että kotimaassa moni lääkäri on epäpätevä, ja että lääketieteelliset väärinkäytökset ja väärät diagnoosit ovat yleisiä. Heidän mukaan Turkmenistanissa on avattu uusia, modernein laittein varustettuja sairaaloita, mutta laitteiston käyttöön erikoistuneita erikoislääkäreitä maassa ei ole. Monet turkmeenit suhtautuvat turkmenistanilaisista lääketieteellisistä yliopistoista valmistuneisiin lääkäreihin epäilevästi, sillä on yleisesti tiedossa, että moni pääsee yliopistoihin opiskelemaan lahjuksia maksamalla. Lahjusten maksaminen jatkuu valmistumisen jälkeen, joten riippumatta lääkäriksi vasta valmistuneen tosiasiallisesta lääketieteellisestä tieto- ja taitotasosta, hän voi lahjuksia maksamalla tai vaikutusvaltaisia suhteita käyttämällä saada työpaikan hyvässä sairaalassa. Autoritäärisesti johdetussa Turkmenistanissa väärien diagnoosien tai lääketieteellisten väärinkäytösten määrästä ei ole saatavilla tietoa tai tilastoja. Taloudellisesti hyvin toimeentulevat turkmeenit hakeutuvat hoitoon Iranin lisäksi Venäjälle, Intiaan, Turkkiin ja Uzbekistaniin. [[19]](#footnote-19)

*Terveyspalveluiden saatavuus*

Yhdistyneiden kuningaskuntien The Foreign and Commonwealth Office (FCDO) on julkaissut heinäkuussa 2023 päivitetyn, matkailijoille suunnatun listan Aşgabatissa toimivista julkisista terveydenhuollon laitoksista sekä niiden tarjoamista palveluista (Taulukko 1).[[20]](#footnote-20)

Taulukko 1. Esimerkkejä Aşgabatissa sijaitsevista julkisista terveydenhuollon laitoksista ja niiden tarjoamista palveluista.

|  |  |
| --- | --- |
| **Hoitopaikka** | **Hoito** |
| Ambulance Services | Anestesia, yleislääkäri, perusterveydenhuolto |
| Cardiology Scientific Clinical Centre | Akuutit lääkkeet, yleislääketiede, perusterveydenhuolto, kirurgia |
| Head and Neck Centre | Anestesia, yleislääkäri, julkinen terveys, kirurgia |
| Infectious Diseases Centre | Perusterveydenhuolto |
| International Cardiology Centre | Anestesia, akuutit lääkkeet, yleislääketiede, perusterveydenhuolto, kirurgia |
| International Eye Clinic | Anestesia, oftalmologia, kirurgia |
| International Medical Centre For Internal Diseases | Anestesia, perusterveydenhuolto, kirurgia |
| International Trauma Centre | Anestesia, akuutit lääkkeet, yleislääketiede, perusterveydenhuolto, kirurgia |
| Mother and Child Health Centre - Ene Mahri | Anestesia, yleislääkäri, synnytyslääketiede ja gynekologia, pediatria ja lasten terveys, perusterveydenhuolto, kirurgia |
| Dental Clinic | Kirurgia |

MedCOI-palvelun 9.4.2025 ja 10.1.2025 julkaisemien selvitysten mukaan Turkmenistanissa on saatavilla erikoissairaanhoidossa esimerkiksi kardiologin, nefrologin, endokrinologin ja sisätautilääkärien palveluja (Taulukko 2).[[21]](#footnote-21)

Taulukko 2. Esimerkkejä erikoissairaanhoidon palveluista.

|  |  |
| --- | --- |
| **Hoitopaikka** | **Hoito** |
| Hospital with Scientific Clinical Center of Cardiology, Aşgabat; JAInternational Center of Cardiology of the Directorate of International Medical Centers / Halkara saglyk merkezleri müdiriýetiniň Halkara kardiologiýa merkezi Aşgabat | Kardiologin palvelut sairaalahoidossa |
| Kardiologin palvelut poliklinikkahoidossa sekä seurantatutkimus |
| Diagnostiikka: Sydänfilmi (EKG), ultraäänitutkimus, röntgentutkimus |
| International Center of Cardiology of the Directorate of International Medical Centers / Halkara saglyk merkezleri müdiriýetiniň Halkara kardiologiýa merkezi, Aşgabat | Nefrologin palvelut sairaalahoidossa |
| Nefrologin palvelut poliklinikkahoidossa sekä seurantatutkimus |
| Laboratoriotestipalveluja |
| DIMC - International medical center of Endocrinology and Surgery / DIMC - Endokrinologiýa we hirurgiýa halkara lukmançylyk merkezi, Aşgabat | Endokrinologin palvelut sairaalahoidossa |
| Endokrinologin palvelut poliklinikkahoidossa sekä seurantatutkimus |
| Sisätautilääkärin palvelut sairaalahoidossa |
| Sisätautilääkärin palvelut poliklinikkahoidossa sekä seurantatutkimus |
| Diabeetikon laboratoriokokeita (mm. HbA1C, virtsatesti: glukosuria) |

# Millainen on yleisimmin käytettyjen lääkkeiden saatavuus ja saavutettavuus?

Maailman terveysjärjestön (WHO) mukaan yleisin raportoitu kuolinsyy Turkmenistanissa on sepelvaltimotauti, ja seuraavaksi yleisimpiä syitä ovat halvaus, HIV/AIDS, maksakirroosi sekä ennenaikaiseen syntymään liittyvät komplikaatiot.[[22]](#footnote-22) Central Asia News -sivustolla helmikuussa 2024 tehdyssä julkaisussa todetaan, että Turkmenistan hankkii tarttumattomien tautien, kuten sydän- ja verisuonitautien, hengityselinsairauksien sekä neurologisten sairauksien, ennaltaehkäisyyn käytettäviä lääkkeitä, joita jaetaan eri puolilla maata toimiville paikallisklinikoille.[[23]](#footnote-23) MedCOI-palvelun vuosina 2024 ja 2025 tekemien julkaisujen mukaan esimerkiksi verenpaine- ja diabeteslääkitystä sekä diabeteksen hoitoon tarvittavia lääkinnällisiä laitteita on saatavilla Aşgabatissa sijaitsevissa apteekeissa (Taulukko 3).[[24]](#footnote-24)

Taulukko 3. Esimerkkejä lääkkeiden ja lääkinnällisten laitteiden saatavuudesta.

|  |  |
| --- | --- |
| **Apteekki** | **Lääke / Lääkinnällinen laite** |
| Boy Bodron Pharmacy / Boý Bodron hususy kärhanasy, <https://boybodron.com/tm>, Aşgabat | Verenpainelääkkeitä (mm. ramipril, captopril, enalapril, lercanidipine, amlodipine, nifedipine)  |
| Polyclinic No.7, Поликлиника №7, Aşgabat | Keskipitkävaikutteinen insuliini (Insulatard®) |
| Lyhytvaikutteinen ja keskipitkävaikutteinen insuliini (mm. Novomix®) |
| Pharmacy Yovshan, Dermanhana Ýowşan, <https://dermanhana.com.tm/>, Aşgabat | Lyhytvaikutteinen ja keskipitkävaikutteinen insuliini (mm. Mixtard®) |
| Lyhytvaikuttainen insuliini (mm. Actrapid®) |
| Lääkinnällisiä laitteita: verensokerimittari ja verensokerimittarin mittaliuskoja |
| Health Herb pharmacy, Saglyk oty dermanhanasy, Aşgabat | Pitkävaikutteinen insuliini (mm. Lantus®) |
| Lyhytvaikutteinen insuliini (mm. Novorapid®) |

# Millaisia vanhustenhoitopalveluja Turkmenistanissa on saatavilla?

RFE/RL uutisoi heinäkuussa 2024, että vanhusten hoivakoteihin on vaikea päästä, tai niihin joutuu vähintään jonottamaan pitkiä aikoja, jopa kaksi vuotta. Vapaita paikkoja ei ole ja hoivakoteihin tulijoiden määrä on ollut kasvussa jo useamman vuoden ajan.[[25]](#footnote-25) RFE/RL:n haastattelemien lähteiden mukaan kansalaisia otetaan hoivakotiin erityisen komitean ja kunta- ja aluetasolla terveysasioista vastaavan osaston hyväksynnän perusteella. Omaisiaan hoivakotiin asumaan siirtäviltä henkilöiltä vaaditaan lukuisia eri asiakirjoja, ja heitä kuullaan jopa tuomioistuimissa, ja jos muuta vaihtoehtoa asumiseen ei tosiasiassa ole, vanhus sijoitetaan hoivakotiin. Virallisessa ohjeistuksessa säädetään tietyistä ehdoista, jotka koskevat hoivakotiin sijoittamista ilman ennakkoon suoritettavaa hyväksyntäprosessia. Mikäli vanhuksella ei ole jälkeläisiä, asuinalueen viranomaiset voivat ottaa asian hoitaakseen ja heitä palvellaan jonon ohi.[[26]](#footnote-26)

Joissain perheissä vanhuksen hoitaminen kotona ei ole taloudellisesti mahdollista, sillä esimerkiksi ylläpitoon ja lääkkeisiin ei ole varaa.[[27]](#footnote-27) Vuonna 2025 virallinen vähimmäiseläke oli 550 manaattia (noin 140 euroa) kuukaudessa.[[28]](#footnote-28) Esimerkiksi vuonna 2020 invalidieläke oli 400 manaattia (noin 100 euroa), ja RFE/RL:n haastattelemien lähteiden mukaan lääkkeet, terveydenhuollon palvelut ja elintarvikkeet olivat monien invalidien saavuttamattomissa. Lääkkeitä lukuun ottamatta invalidien todetaan maksavan hoitonsa käytännössä itse. Esimerkiksi lihakilon todetaan maksavan 80 (noin 20 euroa) ja maitolitran 40 manaattia (noin 10 euroa). Munuaisten vajaatoimintaan käytettävän lääkkeen hinta on 200 manaattia (noin 50 euroa) ja astmalääkkeen 250 manaattia (noin 60 euroa). Neurologisiin sairauksiin ja sydämen vajaatoimintaan käytettävien lääkkeiden hinnat alkavat 100:sta manaatista (noin 25:stä eurosta) pakkaukselta.[[29]](#footnote-29)

Eläke saadakseen vanhusten on pitänyt vuodesta 2018 lähtien todistaa viranomaisille kahdesti vuodessa olevansa edelleen elossa. Prosessi vaatii lääkärikäynnin sekä käynnin kolmessa eri viranomaistoimistossa. Viranomaisten mukaan tällä vaatimuksella pyritään estämään eläkejärjestelmän väärinkäyttöä ja eläkkeiden ohjautumista mahdollisesti jo kuolleen vanhuksen sukulaisille. RFE/RL:n lähteet toteavat, että vaikka vanhus on todistanut olevansa elossa, varsinaisessa eläkkeenmaksussa on silti usein haasteita.[[30]](#footnote-30)

Usein vanhusten omaiset toivovat, että yhteiskunta huolehtisi heidän vanhemmistaan. Vanhusten hoivakodeissa olosuhteet voivat olla ankarat ja koti-ikävän lisäksi vanhukset kärsivät stressistä ja lääkkeiden puutteesta. Erään julkaisuun haastatellun lähteen mukaan esimerkiksi Ruhubelentin alueella sijaitsevassa vanhusten hoivakodissa kuolee vuosittain kymmeniä vanhuksia lääkkeiden puutteen vuoksi. Hoitokodissa on myös pulaa hygieniatuotteista ja elintarvikkeista. Haasteista huolimatta hoivakotiin on jono, ja jotkut ihmiset tarjoavat lahjuksia saadakseen iäkkään läheisensä jonon ohi.[[31]](#footnote-31)

Vanhusten tilanteen todetaan huonontuneen viime vuosien aikana, ja heidän ongelmistaan on tullut entistä vakavampia. Esimerkiksi eläkkeenmaksut ovat olleet toistuvasti myöhässä. Kodittomien vanhusten määrä on kasvanut. Aiemmin on uutisoitu esimerkiksi Aşgabatissa sijaitsevan hoivakodin asukkaiden nähneen nälkää. Erään toisen Aşgabatissa sijaitsevan hoivakodin, kuten muidenkin valtion laitosten, oli velvoitettu lahjoittamaan rahaa erilaisille tapahtumille. Virallista tietoa tai tilastoja hoivakotien tilanteesta ei ole julkisesti saatavilla. Viranomaiset tai valtion viestintäkanavat eivät ole nostaneet aihetta julkisuudessa esiin.[[32]](#footnote-32)

## Lähteet

Central Asia news 2.2.2024. *Туркменистан добился больших успехов в области здравоохранения.* <https://centralasia.news/26942-turkmenistan-dobilsja-bolshih-uspehov-v-oblasti-zdravoohranenija.html> (käyty 26.5.2025).

EUAA (European Union Agency for Asylum) MedCOI (Medical Country of Origin Information) / International SOS

9.4.2025. *Availability of Medical Treatment, AVA-19249.*

10.1.2025. *Availability of Medical Treatment, AVA-18853.*

22.5.2024. *Availability of Medical Treatment, AVA-18172.*

EUAA (European Union Agency for Asylum) MedCOI (Medical Country of Origin Information) 14.3.2025. Question & Answer ACC 8117.

Gov.uk 25.7.2023. *List of medical facilities in Turkmenistan - Updated 25 July 2023.* <https://www.gov.uk/government/publications/list-of-medical-facilitiespractitioners-in-turkmenistan/list-of-medical-facilities-in-turkmenistan> (käyty 26.5.2025).

IOM (International Organization for Migration)

9.10.2024. *Turkmenistan: Newly Renovated Medical Facility Opened in Parahatchylyk Village to Improve Community Health Provision.* <https://eca.iom.int/news/turkmenistan-newly-renovated-medical-facility-opened-parahatchylyk-village-improve-community-health-provision> (käyty 26.5.2025).

3.10.2024. *Renovated medical facility put into operation in Parahatchylyk village of Akhal province to provide long-term quality medical services to Afghan and local communities.* <https://turkmenistan.iom.int/news/renovated-medical-facility-put-operation-parahatchylyk-village-akhal-province-provide-long-term-quality-medical-services-afghan-and-local-communities> (käyty 26.5.2025).

RFE/RL (Radio Free Europe Radio Liberty)

3.2.2025. *Prove You're Not Dead, Turkmenistan Tells Its Pensioners.* <https://translated.turbopages.org/proxy_u/en-ru.ru.ee6fd93e-68357154-8c6a434f-74722d776562/https/www.rferl.org/a/turkmenistan-pensioners-proof-life-cash-payment-issues/33299639.html> (käyty 27.5.2025).

14.8.2023. *Medical Migrants: Turkmen Going To Iran Due To Low-Quality Health Care At Home.* <https://www.rferl.org/a/turkmenistan-iran-migrants-health-care/32547854.html> (käyty 26.5.2025).

13.1.2023. *Turkmenistan's Former President Making Moves Seen As Attempt To Become Paramount Leader.* <https://www.rferl.org/a/turkmenistan-gurbanguly-president-supreme-leader/32222283.html> (käyty 26.5.2025).

UNDP (United Nations Development Programme) Turkmenistan 3.5.2024. *Turkmenistan and UNDP expand collaboration to strengthen the country’s healthcare system.* <https://www.undp.org/turkmenistan/press-releases/turkmenistan-and-undp-expand-collaboration-strengthen-countrys-healthcare-system> (käyty 26.5.2025).

UNICEF (United Nations International Children's Emergency Fund) 4.9.2024. *UNICEF Strengthens Healthcare Services in Turkmenistan with New Oxygen Plants.* <https://www.unicef.org/turkmenistan/press-releases/unicef-strengthens-healthcare-services-turkmenistan-new-oxygen-plants> (käyty 26.5.2025).

WHO (World Health Organization) 2025. *Turkmenistan. Health data overview for Turkmenistan. [Country overview].* <https://data.who.int/countries/795> (käyty 19.5.2025).

\*\*\*

Радио Азатлык [Radio Azatlyk]

19.10.2024. *В Мары полиция выслеживает граждан, обратившихся за помощью через соцсети.* <https://rus.azathabar.com/a/v-mary-politsiya-vyslezhivaet-grazhdan-obrativshihsya-za-pomoschyu-cherez-sotsseti/33163937.html> (käyty 27.5.2025).

31.7.2024. *В Дашогузе возникла очередь на размещение пожилых людей в доме престарелых.* <https://rus.azathabar.com/a/v-dashoguze-ochered-na-razmeschenie-pozhilyh-lyudey-v-dome-prestarelyh/33058027.html> (käyty 27.5.2025).

7.12.2020. *В Туркменистане увеличивается количество людей, оставляющих своих родителей в домах престарелых.* <https://rus.azathabar.com/a/30987823.html> (käyty 27.5.2025).

4.12.2020. *Кризис бьет по самым уязвимым слоям населения Туркменистана.* <https://rus.azathabar.com/a/30983623.html> (käyty 27.5.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. EUAA MedCOI 14.3.2025. [↑](#footnote-ref-1)
2. RFE/RL 13.1.2023; RFE/RL 14.8.2023. [↑](#footnote-ref-2)
3. EUAA MedCOI 14.3.2025. [↑](#footnote-ref-3)
4. Ibid. [↑](#footnote-ref-4)
5. Ibid. [↑](#footnote-ref-5)
6. Ibid. [↑](#footnote-ref-6)
7. Ibid. [↑](#footnote-ref-7)
8. RFE/RL 14.8.2023. [↑](#footnote-ref-8)
9. EUAA MedCOI 14.3.2025. [↑](#footnote-ref-9)
10. Ibid. [↑](#footnote-ref-10)
11. Central Asia news 2.2.2024. [↑](#footnote-ref-11)
12. Ibid. [↑](#footnote-ref-12)
13. UNDP Turkmenistan 3.5.2024. [↑](#footnote-ref-13)
14. IOM 3.10.2024; IOM 9.10.2024. [↑](#footnote-ref-14)
15. UNICEF 4.9.2024. [↑](#footnote-ref-15)
16. EUAA MedCOI 14.3.2025. [↑](#footnote-ref-16)
17. Радио Азатлык 19.10.2024. [↑](#footnote-ref-17)
18. EUAA MedCOI 14.3.2025. [↑](#footnote-ref-18)
19. RFE/RL 14.8.2023. [↑](#footnote-ref-19)
20. Gov.uk 25.7.2023. [↑](#footnote-ref-20)
21. EUAA MedCOI / International SOS 9.4.2025; EUAA MedCOI / International SOS 10.1.2025. [↑](#footnote-ref-21)
22. WHO 2025. [↑](#footnote-ref-22)
23. Central Asia news 2.2.2024. [↑](#footnote-ref-23)
24. EUAA MedCOI / International SOS 10.1.2025; EUAA MedCOI / International SOS 22.5.2024. [↑](#footnote-ref-24)
25. Радио Азатлык 31.7.2024; Радио Азатлык 7.12.2020. [↑](#footnote-ref-25)
26. Радио Азатлык 31.7.2024. [↑](#footnote-ref-26)
27. Ibid. [↑](#footnote-ref-27)
28. RFE/RL 3.2.2025. [↑](#footnote-ref-28)
29. Радио Азатлык 4.12.2020. [↑](#footnote-ref-29)
30. RFE/RL 3.2.2025. [↑](#footnote-ref-30)
31. Радио Азатлык 31.7.2024 [↑](#footnote-ref-31)
32. Ibid. [↑](#footnote-ref-32)